b"\n_START_ARTICLE_\nIka-10 Abenida, Caloocan\n_START_SECTION_\nPangalan at kasaysayan\n_START_PARAGRAPH_\nPormal nang ipinalit ang pangalan sa Abenida Asistio bago ibinalik sa kasalukuyang nakanumerong pangalan sapagkat ito ang ikasampung abenida na tumatakbo silangan-pakanluran mula sa hangganan ng lungsod sa Tondo, Maynila. Ang dating pagbabago ng pangalan ay isinagawa noong 1984 bilang karangalan sa dating alkalde ng Caloocan na naglingkod noong 1962\xe2\x80\x931971 at ama ng isa pang alkalde ng Caloocan na si Boy Asistio, ngunit ito ay isinawalang-bahala at ibinalik mula noon._NEWLINE_Ang Ika-10 Abenida at ang kasalukuyang distritong pampamahayan at pang-industriya ay dating isang palapagang pansibilyan bago ang Ikalawang Digmaang Pandaigdig. Tinawag itong Hilagang Palapagan ng Maynila (Manila North Airfield) o Grace Park. Ang palapagang ito na binuksan noong 1935 malapit sa noo'y bagong-tayo na Bantayog ni Bonifacio (o Monumento) ay ang unang paliparang pangkomersiyo ng Maynila na nagsilbing himpilan ng Philippine Airlines para sa mga rutang domestiko nito. Isinara ang palapagan pagkaraan ng digmaan at ginawa itong pook pampamahayan at pang-industriya ng pamahalaang lungsod ng Caloocan.\n_START_SECTION_\nPaglalarawan ng ruta\n_START_PARAGRAPH_\nDumadaan ang Ika-10 Abenida mula sa kanlurang dulo nito sa sangandaan ng Kalye M. Hizon at linyang daambakal ng Pambansang Daambakal ng Pilipinas (PNR) sa Grace Park West hanggang sa silangang dulo nito sa Kalye Kamantigue sa Grace Park East malapit sa Abenida Andres Bonifacio sa may hangganam ng lungsod at ng mga barangay ng Balingasa at Pag-Ibig sa Nayon sa Balintawak, Lungsod Quezon._NEWLINE_Hinahati ng Abenida Rizal ang abenida sa dalawang bahagi. Nasisilbi ring linyang panghati ang Abenida Rizal sa pagitan ng Grace Park West at Grace Park East. Sa kanlurang bahagi nito, nagsisimula ang Ika-10 Abenida sa silangan ng estasyong daangbakal ng ika-10 Abenida sa Barangay 64 at bahagyang liliko pahilaga bago tumbukin ang sangandaan nito sa Kalye Vibora. Tutuwid ito pagbagtas ng ilang mga kalye habang tumatahak ng direksiyon patungong Abenida Rizal. Kabilang sa mga palatandaang-pook sa bahaging ito ang pampublikong aklatan ng Caloocan, Mataas na Paaralan ng Caloocan at ang Mataas na Paaralang Agham ng Lungsod ng Caloocan. Sa silangan ng Abenida Rizal, tumatakbo ito ng halos-ganap na linyang tuwid papunta sa silangang dulo nito sa Kalye Kamatigue sa Grace Park East. Matatagpuan sa bahaging ito ang kampus-Caloocan Systems Plus College Foundation. Maaabot ang Bagong Gusaling Panlungsod ng Caloocan sa pamamagitan ng Kalye 8 at Kalye 9, isang buong bloke sa timog ng Ika-10 Abenida._NEWLINE_Sa kanlurang dulo ng abenida, tutuloy ito bilang Kalye Padre Burgos sa poblasyon (kabayanan) ng Caloocan's poblacion at Barangay Dagat-Dagatan at nagbibigay ng daan papuntang Hugnayan ng Hudikatura ng Caloocan Judicial, Pamilihang Poblasyon ng Caloocan Poblacion, Gitnang Mababang Paaralan ng Caloocan at ang Katedral ng Caloocan."